作者:洪諮夔
標題:賀新郎
內容:放了孤山鶴。向西湖、問訊水邊，嫩寒籬落。試粉盈盈微見面，一點芳心先著。正日暮、煙輕雲薄。欲攪清香和月咽，倩馮夷、為洗黃金杓。花向我，勸多酌。單于吹徹今成昨。未甘渠、琢玉為堂，把春留卻。倚遍黃昏欄十二，知被兒曹先覺。更笑殺、盧仝赤腳。但得東風先手在，管綠陰、好踐青青約。方寸事，兩眉角。